b"\n_START_ARTICLE_\nAsplenium fontanum\n_START_SECTION_\nDescripci\xc3\xb3\n_START_PARAGRAPH_\n\xc3\x89s una falguera hemicript\xc3\xb2fita rizomatosa, erecta, amb frondes agrupades en fascicles laxos, frondes que arriben a fer 30\xc2\xa0cm de llarg\xc3\xa0ria. La l\xc3\xa0mina \xc3\xa9s dues o tres vegades pinnada, amb p\xc3\xadnnules pinnat\xc3\xadfides, amb l\xc3\xb2buls, a la vegada, denticulats. El pec\xc3\xadol, de color castany a la seva part basal, \xc3\xa9s molt m\xc3\xa9s curt que la l\xc3\xa0mina d'un viu color verd. El raquis \xc3\xa9s verd\xc3\xb3s en tota la seva llarg\xc3\xa0ria, amb un indument glandul\xc3\xb3s. Els sorus es distribueixen en grups de dos o tres per p\xc3\xadnnula.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nL'esp\xc3\xa8cie \xc3\xa9s pr\xc3\xb2pia d'Europa occidental i nord d'\xc3\x80frica. A la pen\xc3\xadnsula Ib\xc3\xa8rica es troba als Pirineus i muntanyes de la meitat oriental; al sud, arriba a les serralades b\xc3\xa8tiques fins a Cadis, per\xc3\xb2 sempre en h\xc3\xa0bitats humits. Mostra prefer\xc3\xa8ncia pels ambients ombr\xc3\xadvols, encara que tamb\xc3\xa9 pot viure a plena llum si rep suficient humitat i creix a les escletxes de les roques calc\xc3\xa0ries i entre les pedres de les parets de les marjades, entre els 100 i els 2.200 metres.\n_START_SECTION_\nCar\xc3\xa0cters distintius\n_START_PARAGRAPH_\nA. fontanum t\xc3\xa9 les l\xc3\xa0mines cinc vegades m\xc3\xa9s llargues que amples, mentre que A. foreziense les t\xc3\xa9 m\xc3\xa9s curtes. S'assembla als seus h\xc3\xadbrids A. majoricum i A. X reichsteinii, per\xc3\xb2 es distingeix d'ambd\xc3\xb3s pel major nombre de divisions en les seves pinnes."